b'\n_START_ARTICLE_\nJoni\xc5\xa1kio \xc5\xbeem\xc4\x97s \xc5\xabkio mokykla\n_START_SECTION_\nApie mokykl\xc4\x85\n_START_PARAGRAPH_\nMokykla istorij\xc4\x85 skai\xc4\x8diuoja nuo 1987 m., kai pirmuosius 220 moksleivi\xc5\xb3 pri\xc4\x97m\xc4\x97 naujai pastatyta Vidurin\xc4\x97 profesin\xc4\x97 technikos mokykla nr.99 . V\xc4\x97liau mokyklos pavadinimas keit\xc4\x97si 4 kartus. Nuo pat pirm\xc5\xb3j\xc5\xb3 mokslo met\xc5\xb3 mokyklai vadovauja edukologijos magistras Liudas Jonaitis._NEWLINE_Mokykla tapusi viena gra\xc5\xbeiausi\xc5\xb3 viet\xc5\xb3 Joni\xc5\xa1kyje. Mokykloje veikia ma\xc5\xbeoji paveiksl\xc5\xb3 galerija, kurioje ekspozicija nuolat atnaujinama. Mokykloje kasmet organizuojami med\xc5\xbeio skulptori\xc5\xb3 plenerai. Veikia biblioteka-informacinis centras su skaitykla, bendrabutis, mokomosios dirbtuv\xc4\x97s su technikos remonto sale, gara\xc5\xbeai, degalin\xc4\x97, valgykla, sporto aik\xc5\xa1tynas, mokomoji ferma-laboratorija, autodromas vairuotoj\xc5\xb3 mokymui, Gruzd\xc5\xbeiuose pastatytas modernus profesinio technikos mokymo centras, kuris buvo finansuojamas i\xc5\xa1 Europos S\xc4\x85jungos l\xc4\x97\xc5\xa1\xc5\xb3. \xc4\xaerengtos 3 kompiuteri\xc5\xb3 klas\xc4\x97s, vaizdo konferencij\xc5\xb3 sal\xc4\x97, u\xc5\xbemiestyje yra 86 ha mokomasis \xc5\xabkis. Geriausiems studentams ir moksleiviams sudaroma galimyb\xc4\x97 pasimokyti bei gamybin\xc4\x99 praktik\xc4\x85 atlikti u\xc5\xbesienio \xc5\xa1alyse._NEWLINE_2012 m. mokykl\xc4\x85 baig\xc4\x97 23-ioji absolvent\xc5\xb3 laida. Pagrindinio profesinio mokymo diplomai \xc4\xafteikti 164 moksleiviams, tarp j\xc5\xb3 \xc4\xafteiktas ir 3000-tasis profesinio mokymo diplomas nuo mokyklos gyvavimo prad\xc5\xbeios.'